AARHUS V: En 33-årig mand blev torsdag klokken 13 i retten i Aarhus og varetægtsfængslet i fire uger - sigtet for overgreb mod den 4-årige pige, som onsdag omkring middag, blev fjernet fra en daginstitution på Snogebækvej i Aarhus V.

Her blev pigen taget med til en nærliggende adresse, hvor hun ifølge Østjyllands Politi var udsat for et seksuelt overgreb.

Den 33-årige mand er sigtet for to forhold:

Forhold 1: Overtrædelse af straffelovens paragraf 261, stk. 1. Frihedsberøvelse, da han ifølge sigtelsen har løftet hende over hegnet fra børnehaven, taget hende med til en adresse, hvorefter han cirka klokken 14 tog hende med i en bil og satte hende af i nærheden af institutionen.

Forhold 2: Overtrædelse af straffelovens kapitel 24, paragraf 216, stk. 2.

"For voldtægt straffes med fængsel indtil 12 år den, der har samleje med et barn under 12 år."



Ifølge forsvareren nægter manden sig skyldig og vil ikke udtale sig, fordi han, ifølge forsvareren, har det psykisk dårligt i dag.

Der blev anmodet om dørlukning, hvorfor der ikke er yderligere i sagen.

I forbindelse med efterforskningen vil Østjyllands Politi gerne høre fra vidner, som har set en bordeauxrød Mitsubishi Carisma, som den mistænkte 33-årige mand har kørt pigen fra daginstitutionen Snogebæksvej til adressen på Trillegårdsvej i Aarhus V.